Ҳазлацәажәаша ҳамоуп: Маланиаԥҳа ҭагалан Аԥсны аԥсшьараамҭа иазкны
12:20 17.09.2022 (ирҿыцуп: 12:21 17.09.2022)
"Аԥсуа Тур" аиҳабы Елизавета Маланиаԥҳа арадио Sputnik аефир аҿы аԥхынтәи аԥсшьараамҭа аихшьала ҟалҵеит, насгьы ҭагалан аԥсшьаҩцәа рганахьала азҿлымҳара ахьынӡамоу атәы еиҭалҳәеит.
Сынтәатәи асезон ҳара еиҳа еиӷьхоит ҳәа ҳгәы иаанагон, аха аԥхын раԥхьатәи амзақәа рзы ақәа леиуан, аԥсшьаҩцәа рхыԥхьаӡара маҷын ҳәа азгәалҭеит аиҿцәажәараҿы Маланиаԥҳа.
"Нанҳәамзазы аҿаҵақәа еиҳа ирызҳаит. Цәыббрамзагьы нанҳәамза иадҩылан иҟоуп, аха ҳгәыӷрақәа иҵегьы еиҳан", - лҳәеит Маланиаԥҳа.
"Аԥсуа Тур" аиҳабы убри аан иазгәалҭеит иаадкыланы аԥсшьаҩцәа рхыԥхьаӡара шырацәоу, аха аныҟәарақәа иадҵаало шмаҷхаз.
"Аныҟәарақәа рыхә ацлара уи анырра анаҭеит ҳәа сгәы иаанагоит. Ҵыԥх 5 машьынак ҳашьҭуазтгьы, сынтәа 2-3 ракәын. Иаҳҳәап, Риҵанӡа аӡәы имҩақьыра 2 000 мааҭ артәоит, уи адагьы ак аархәар рҭахуп, акрырфар, зегьы ианааицылалак, ианырзышьҭымхуа иҟоуп", - лҳәеит Маланиаԥҳа.
Лара убасгьы илҳәеит, уаанӡа Риҵа ахырхарҭа азҿлымҳара ду амазҭгьы, иахьа Тҟәарчалтәи ахырхарҭа уи иаҟарахарц акгьы шагым. Маланиаԥҳа лгәаанагарала, егьырҭ ахырхарҭақәагьы аӡыргара бзиа рымазҭгьы, аԥсшьаҩцәа рганахьала азҿлымҳара бзиа аиур шалшоз.
Ҭагалан аԥсшьаҩцәа Аԥсныҟа раара амш аҭагылазаашьа ишадҳәалоу атәы азгәалҭеит.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.